อสังหาฯฟื้นเร็วเกินคาดมั่นใจเพิ่มเป้าขายทั้งปี
3 ยักษ์อสังหาริมทรัพย์ LHSPALISIRI ไตรมาสแรกขายดีเกินคาด เตรียมปรับเพิ่มเป้าทั้งปีนี้
3 เม.ย. 2555

3 ยักษ์อสังหาริมทรัพย์ LHSPALISIRI ไตรมาสแรกขายดีเกินคาด เตรียมปรับเพิ่มเป้าทั้งปีนี้
นายอดิศร ธนนันท์นราพูล กรรมการรองกรรมการผู้จัดการ บริษัท แลนด์ แอนด์ เฮ้าส์ (LH) เปิดเผยว่า ในช่วง 2 เดือนแรกยอดขายฟื้นตัวเร็วเกินคาดหลังเหตุการณ์น้ำท่วม และกลางปีนี้บริษัทอาจจะปรับเพิ่มเป้าหมายยอดขายของปี 2555 จากเดิมที่คาดว่าจะเติบโต 15% หรือเพิ่มขึ้นมาอยู่ที่ 2.2 หมื่นล้านบาท โดยเฉพาะบ้านจัดสรรที่กลับมาเติบโตโดดเด่น 
ทั้งนี้ บริษัทจะหันมารุกธุรกิจให้เช่าพื้นที่ค้าปลีกมากขึ้น เนื่องจากให้ผลตอบแทนค่อนข้างดี และจะให้ความสำคัญกับการรุกตลาดอสังหาริมทรัพย์ต่างจังหวัดมากขึ้น เพราะมีศักยภาพเติบโตสูงมาก
สำหรับงบลงทุนในปีนี้จะอยู่ที่ประมาณเกือบ 6,000 ล้านบาท ลดลงจากปีก่อนค่อนข้างมาก เนื่องจากบริษัทยังไม่มีโครงการลงทุนขนาดใหญ่
นอกจากนี้ บริษัทมีแผนนำเซอร์วิสอพาร์ตเมนต์และพื้นที่ให้เช่าค้าปลีกที่มีอยู่ 4 โครงการ มูลค่าลงทุนรวม 1 หมื่นล้านบาท เข้ากองทุนรวมอสังหาริมทรัพย์ 
นายไตรเตชะ ตั้งมติธรรม ผู้จัดการฝ่ายพัฒนาธุรกิจและนักลงทุนสัมพันธ์ บริษัท ศุภาลัย (SPALI) เปิดเผยว่า ไตรมาสแรกบริษัทมียอดขายสูงมากกว่า 5,500 ล้านบาท สูงกว่าช่วงเดียวกันของปีก่อนเท่าตัว และปีนี้คาดว่าจะปรับเป้ายอดขายเพิ่มเป็น 1.9 หมื่นล้านบาท เพิ่มขึ้นจากเป้าเดิม 1.8 หมื่นล้านบาท และเป้ารายได้ยังคงเดิมที่ 1.35 หมื่นล้านบาท 
นายเศรษฐา ทวีสิน กรรมการผู้จัดการใหญ่ บริษัท แสนสิริ (SIRI) กล่าวว่า ไตรมาสแรกบริษัทสามารถปิดยอดขายได้สูงถึง 1.2 หมื่นล้านบาท และมั่นใจว่ารวมทั้งปีจะทำได้ตามเป้าที่ตั้งไว้ 3.2 หมื่นล้านบาท เติบโต 52% จากปี 2554